Rumsfeld: Përpjekjet për vendosjen e demokracisë në Irak do të jenë të suksesshme
Sekretari i Mbrojtjes i bëri komentet në prag të përvjetorit të dytë të fillimit të luftës në Irak
Në një takim me personelin e Pentagonit, Sekretari Rumsfeld falenderoi forcat e amatosura dhe personelin civil për ndihmesën e tyre në Irak dhe Afganistan dhe vlerësoi sakrificat e atyre që dhanë jetën ose që u plagosën në këto konflikte. Sekretari Rumsfeld tha se lufta në Irak, veçanërisht, po ndihmon për t’i dhënë fund tiranisë, dhunës dhe ekstremizmit në Lindjen e Mesme dhe për ta zëvendësuar atë me, atë që ai e quajti, “e ardhmja e tolerancës”. Sekretari Rumsfeld tha se është vështirë të matet suksesi i luftës kundër terrorizmit në shkallë globale, por ai shtoi se suksese të veçanta mund të vihen re dhe ai përmendi Irakun si një prej tyre. Zoti Rumsfeld tha se e ardhmja e luftës në Irak do të varet nga aftësia e forcave të reja irakiane të sigurimit për të luftuar kundër kryengritësve dhe vullneti i popullit irakian për të ndihmuar duke dhënë informacione rreth veprimeve të forcave kryengritëse. Të dy këta elementë tha ai janë në përmirësim dhe kjo do të çojë në pakësimin e trupave amerikane në Irak. Por zoti Rumsfeld nuk tha se kur mund të pritet një pakësim i madh i trupave amerikane atje. Sekretari Rumsfeld po ashtu përshëndeti vendet që marrin pjesë në koalicion dhe tha se tërheqja dhe pakësimi i trupave nga disa vende nuk përbën arësye për shqetësim. Sekretari Rumsfeld tha se shumë vende i njoftojnë Shtetet e Bashkuara shumë kohë më parë në se duan të pakësojnë apo tërheqin trupat nga Iraku. Dhe ai kritikoi, Spanjën për tërheqjen e saj të menjëhershme me ndryshimin e qeverisë në Madrit vitin e kaluar. Po ashtu ai përmendi vendet e reja që po bashkohen me koalicionin, si Koreja e Jugut dhe vendet e tjera që po ndihmojnë duke stërvitur forcat irakiane jashtë vendit. Duke folur më në përgjithësi, Sekretari Rumsfeld tha se forcat amerikane shpesh përpiqen të bëjnë më shumë se sa u takon pasi konfikti ka përfunduar dhe se amerikanët duhet t’i ndihmojnë vendet e çliruara të bëjnë më shumë për veten e tyre. Kjo tha Sekretari Rumsfeld, është ajo që Shtetet e Bashkuara po përpiqen të bëjnë në Irak.